ΓΡΑΠΤΗ ΕΡΩΤΗΣΗ E-3385/98

υποβολή: John Iversen (PSE) προς την Επιτροπή

(17 Νοεμβρίου 1998)

Θέμα: Ταξινόμηση ΕΕ των οικοδομικών υλικών ως προς την αντίδρασή τους σε περίπτωση πυρκαγιάς

Αυτή τη στιγμή η Επιτροπή πρόκειται να ολοκληρώσει την εκπόνηση κοινών μεθόδων ταξινόμησης οικοδομικών υλικών όσον αφορά την αντίδρασή τους σε περίπτωση πυρκαγιάς. Εάν τα οικοδομικά υλικά πρέπει να δοκιμαστούν κατά τρόπο ρεαλιστικό, η δοκιμή πρέπει να πραγματοποιηθεί σε μεγάλη κλίμακα, π.χ. με την εγκεκριμένη από το ΔΟΤ δοκιμή που διεξάγεται στη γωνία ενός χώρου ("Room Corner test"), και όχι μόνο με τη μέθοδο του μεμονωμένου καιγόμενου αντικειμένου ("Single Burning item" - SBI), μία δοκιμή μέσης κλίμακος χωρίς οροφή, με μικρούς καυστήρες αερίου και με απορρόφηση.

1. Με ποιό συγκεκριμένο τρόπο προτίθεται η Επιτροπή να βελτιώσει τη μέθοδο SBI, ούτως ώστε να αυξηθεί το κύρος των δοκιμών και να αποφευχθεί να ταξινομούνται τα ίδια υλικά ως ασφαλή ή αναφλέξιμα σε περίπτωση πυρκαγιάς, αναλόγως με το εργαστήριο/ινστιτούτο στο οποίο απευθύνεται ο κατασκευαστής;

2. Θα ισχύει άραγε η δοκιμή "Room Corner" και στο μέλλον ως μέσο προσφυγής/ελέγχου ποιότητας σε περίπτωση αμφίβολων αποτελεσμάτων της δοκιμής SBI, ή κατά την έγκριση νέων και άγνωστων προϊόντων;

Ποιος φορέας είναι αρμόδιος να υποβάλει προσφυγή κατά του αποτελέσματος μιας δοκιμής SBI, και να απαιτήσει την πραγματοποίηση δοκιμής "Room Corner" ή μιας άλλης παρόμοιας ρεαλιστικής δοκιμής μεγάλης κλίμακος;

Ποιος φορέας λαμβάνει την απόφαση στις αμφίβολες περιπτώσεις;

3. Υπάρχουν άραγε εγγυήσεις ότι τα προϊόντα στις τρεις ευρωπαϊκές κλάσεις Α, Β και Γ δεν προκαλούν ανάφλεξη (flashover) στη δοκιμή "Room Corner";

Υπάρχουν εγγυήσεις ότι τα υλικά της ευρωπαϊκής κλάσης Δ προκαλούν ανάφλεξη μόνο στα 300 kw (εντός 10-20 λεπτών), ενώ τα υλικά της ευρωπαϊκής κλάσης Ε προκαλούν ανάφλεξη στα 100 kw (εντός 0,10 λεπτών);

4. Είναι διατεθειμένη η Επιτροπή να διορθώσει τους παραπλανητικούς τίτλους των ευρωπαϊκών κλάσεων, ούτως ώστε τα εύφλεκτα υλικά της κλάσης Δ και της κλάσης Ε να μην χαρακτηρίζονται "Acceptable contribution/reaction to fire", αλλά π.χ."Medium contribution to fire" ή "High contribution to fire"

5. Αποκλείει άραγε η Επιτροπή το ενδεχόμενο να είχαν σωθεί άνθρωποι, εάν δηλητηριώδη αέρια δεν είχαν διαγραφεί από την κύρια κλάση των εύφλεκτων υλικών, δεν είχε επιτραπεί στα κράτη μέλη να αγνοήσουν αυτή την παράμετρο της ασφαλείας;

Απάντηση του κ. Bangemann εξ ονόματος της Επιτροπής

(18 Δεκεμβρίου 1998)

Η Επιτροπή επεξεργάζεται ευρωπαϊκό σύστημα ταξινόμησης για την έναντι του πυρός συμπεριφορά των προϊόντων του τομέα των δομικών κατασκευών, στο πλαίσιο των μέτρων εφαρμογής της οδηγίας 89/106/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθετικών, κανονιστικών και διοικητικών διατάξεων των κρατών μελών των σχετικών με τα προϊόντα του τομέα των δομικών κατασκευών(1). Τον Δεκέμβριο του 1998 θα υποβληθεί για γνωμοδότηση στην μόνιμη επιτροπή για τις κατασκευές, σχέδιο αποφάσεως σχετικά με το νέο σύστημα.

Σε σχέση με τα λεπτομερή ερωτήματα του Αξιότιμου Μέλους του Κοινοβουλίου μπορούν να επισημανθούν τα ακόλουθα:

1. Η δοκιμή "μεμονωμένου καιομένου αντικειμένου" (single burning item - SBI), μία από τις τέσσερις μεθόδους δοκιμών στον τομέα των δομικών κατασκευών πλην των υλικών δαπέδου, αναπτύχθηκε από ομάδα επίσημων ευρωπαϊκών εργαστηρίων που ασχολούνται με πυρικές μελέτες (που έχουν υποδειχθεί από τα κράτη μέλη), υπό τον έλεγχο της Επιτροπής και των κρατών μελών στην κοινοτική κανονιστική ομάδα για θέματα πυρός και στην μόνιμη επιτροπή δομικών κατασκευών. Η τελευταία γνωμοδότησε θετικά στον σχεδιασμό της δοκιμής SΒΙ τον Δεκέμβριο του 1997, πλην όμως ζήτησε να επιφερθούν τεχνικές τελειοποιήσεις στη δοκιμή, ούτως ώστε να βελτιωθεί η επαναληψιμότητα και αναπαραγωγιμότητά της. Η βελτίωση της δοκιμής ανετέθη και πάλι στην ομάδα επίσημων εργαστηρίων, με μερική χρηματοδότηση εκ μέρους της Επιτροπής. Οι εργασίες αυτές έχουν τώρα ολοκληρωθεί σε μεγάλο βαθμό και αναμένεται η υποβολή τελικής εκθέσεως για τον Φεβρουάριο του 1999, μαζί με σχέδιο ευρωπαϊκού προτύπου που περιγράφει την δοκιμή. Η Επιτροπή είναι βέβαιη ότι οι βελτιώσεις στην SBI και στην διαδικασία δοκιμής θα επιτρέψουν την συνεκτική ταξινόμηση των προϊόντων του τομέα των δομικών κατασκευών καθ'όλη την Ευρώπη.

2. Το σχέδιο αποφάσεως της Επιτροπής για το ευρωπαϊκό σύστημα ταξινόμησης προβλέπει την συνέχιση της χρήσης της "δοκιμής γωνίας δωματίου" (room corner test), και ενδεχομένως, άλλων δοκιμών αναφοράς, σε περίπτωση αμφιβολιών για την καταλληλότητα της ταξινόμησης που στηρίζεται σε μικρότερης κλίμακας δοκιμές. Ο ακριβής ρόλος της "δοκιμής γωνίας δωματίου" καθώς και οι όροι προσφυγής σε αυτόν θα καθοριστούν επακριβώς, είτε σε ευρωπαϊκό πρότυπο, είτε σε απόφαση της Επιτροπής, βάσει συμφωνίας μεταξύ της Επιτροπής και των κρατών μελών. Οι σχετικές συζητήσεις θα συνεχιστούν το πρώτο εξάμηνο του 1999.

3. Η Επιτροπή επιβεβαιώνει ότι η συμπεριφορά των προϊόντων στην "δοκιμή γωνίας δωματίου", ειδικότερα δε ο χρόνος έξαρσης πυρός, απετέλεσε βασικό στοιχείο καθορισμού των ορίων των κατηγοριών στο νέο σύστημα ταξινόμησης και ότι ο συσχετισμός μεταξύ της συμπεριφοράς των προϊόντων στην δοκιμή SBI και της συμπεριφοράς στην δοκιμή γωνίας δωματίου είναι πολύ θετικός. Η συμπεριφορά των προϊόντων στην γωνία δωματίου χαρακτηρίστηκε από τα ακόλουθα στοιχεία: ουδεμία έξαρση (που αντιστοιχεί στις προτεινόμενες νέες κατηγορίες Α1, Α2 και Β), ουδεμία έξαρση σε 100 kW (που αντιστοιχεί στη νέα κατηγορία Γ) και ουδεμία έξαρση πριν από την παρέλευση 2 λεπτών σε 100 kW (που αντιστοιχεί στη νέα κατηγορία Δ). Τα προϊόντα της κατηγορίας Ε παρουσιάζουν επίσης έξαρση πριν από την παρέλευση 2 λεπτών, στα 100 kW.

4. Το κείμενο που περιγράφει τις διάφορες κατηγορίες στο νέο σύστημα τώρα αφαιρέθηκε, ακριβώς επειδή η Επιτροπή και τα κράτη μέλη θεώρησαν ότι οι διατάξεις του θα μπορούσαν να είναι παραπλανητικές σε επίπεδο αγοράς.

5. Η Επιτροπή θεωρεί ότι το γεγονός ότι παράγεται - ή όχι - καπνός αποτελεί σημαντικό στοιχείο της αξιολόγησης της έναντι του πυρός συμπεριφοράς των προϊόντων που υπάγονται στις δομικές κατασκευές, και για τον λόγο αυτόν, την περιέλαβε στο προτεινόμενο νέο ευρωπαϊκό σύστημα ταξινόμησης. Ωστόσο, στο πλαίσιο της οδηγίας 89/106/ΕΟΚ, τα κράτη μέλη διατηρούν την ευθύνη της εξασφάλισης ότι οι εργασίες δομικών κατασκευών και οι εργασίες πολιτικού μηχανικού στην επικράτειά τους σχεδιάζονται και εκτελούνται κατά τρόπον ώστε να μην τίθεται σε κίνδυνο η ασφάλεια των ανθρώπων, των οικιακών ζώων και της ιδιοκτησίας. Δεδομένου ότι το σκεπτικό βάσει του οποίου καταρτίστηκαν οι οικοδομικοί κανονισμοί στην Ευρώπη διαφέρει από κράτος σε κράτος, διαφέρει και ο τρόπος με τον οποίο τα κράτη μέλη αντιμετωπίζουν την επικινδυνότητα που προκύπτει από την παραγωγή καπνού σε περίπτωση πυρός. Το προτεινόμενο σύστημα ταξινόμησης, όπου η κατηγορία παραγωγής καπνού δηλώνεται ξεχωριστά, σέβεται τις παραδοσιακές αυτές διαφορές μεταξύ των κρατών μελών, χωρίς, κατά κανένα τρόπο, να υποβαθμίζει τη σημασία της παραγωγής καπνού όσον αφορά την αντιπυρική ασφάλεια. Υιοθετώντας την προσέγγιση αυτή, η Επιτροπή δεν προκαταλαμβάνει τα κανονιστικά συστήματα στα κράτη μέλη, αλλά προτείνει ένα ευέλικτο και διαφανές σύστημα που επιτρέπει στις αρχές να θεσπίζουν κανονιστικές διατάξεις για όλες τις μορφές της πυρασφάλειας, κατά τρόπο αποτελεσματικό.

(1) ΕΕ L 40 της 11.2.1989.